Den 20-årige stregspiller Knud Ronau Larsen bliver den 1. juli en del af Aalborg-truppen.

Aalborg Håndbold har på det seneste mistet flere spillere – heri blandt stregspilleren Simon Hald, der skifter til Flensburg-Handewitt. Men nu henter Aalborg Håndbold ny forstærkning til stregen. Den 1. juli træder den kun 20-årige Knud Ronau Larsen til med en 3-årig aftale. Den 205 cm høje stregspiller kommer fra Nordsjælland Håndbold, hvor han spillede en enkelt sæson, mens han tidligere har tørnet ud for GOG. - Vi er glade for, vi kom til enighed med Nordsjælland Håndbold, så Knud kan tiltræde allerede denne sommer. Han er et stort talent, som vi forventer os meget af i fremtiden, siger direktør Jan Larsen. Også det unge stortalent selv ser frem til at begynde i den nordjyske klub. - Jeg er rigtig glad for denne chance, hvor jeg kommer til én af de største klubber i Danmark. Jeg glæder mig til at prøve kræfter i Aalborg Håndbold og ser frem til at udvikle mig yderligere, siger Knud Ronau Larsen.